CELEX: 
Language: sl
Date: 2016-10-20 00:00:00
Title: DELEGIRANA UREDBA KOMISIJE (EU) …/… o načrtu za zavržke za ribolov na romba v Črnem morju

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ključni cilj skupne ribiške politike (SRP), kot je določen v Uredbi (EU) št. 1380/2013
                  1
               , je zmanjšati visoke ravni neželenega ulova in postopoma odpraviti zavržke za vse vrste ribolova v EU. Zavržki pomenijo znatno tratenje virov ter negativno vplivajo na trajnostno izkoriščanje virov in ekonomsko vzdržnost ribolova. SRP zagotavlja tudi večjo regionalizacijo, ki odpravlja/čim bolj zmanjšuje mikroupravljanje na ravni Unije in zagotavlja, da so pravila prilagojena posebnim značilnostim posamezne vrste ribolova in morskega območja.
            
            
               SRP zagotavlja vrsto določb za lažje izvajanje obveznosti iztovarjanja. Vključene so splošne določbe o prožnosti, ki jih države članice lahko uporabijo v okviru upravljanja kvot. Poleg tega SRP zagotavlja posebne mehanizme prožnosti, ki jih je treba izvajati z večletnimi načrti, če teh ni, pa s tako imenovanimi načrti za zavržke. Navedeni načrti za zavržke so predvideni kot začasni ukrep, ki naj bi trajal največ tri leta. Razviti so bili s pomočjo skupnih priporočil, o katerih se dogovorijo skupine držav članic iz iste regije ali morskega bazena, ki imajo skupni interes pri bioloških virih na teh območjih.
            
            
               Od 1. januarja 2017 bo obveznost iztovarjanja v Črnem morju veljala za vrste, za katere veljajo omejitve ulova in ki opredeljujejo ribištvo. Ta določba velja za ribolov na romba. V skladu s členom 15(5) Uredbe (EU) št. 1380/2013 lahko načrt za zavržke vsebuje naslednje elemente:
            
            
               posebne določbe o ribolovu ali vrstah, za katere velja obveznost iztovarjanja;
            
            
               opredelitev izjem od obveznosti iztovarjanja, če ribolov ali vrsta izpolnjuje določena merila v zvezi z visoko stopnjo preživetja;
            
            
               določbe za izjeme de minimis, kot so podrobno določene v členu 15(5)(c) Uredbe (EU) št. 1380/2013;
            
            
               določbe o dokumentiranju ulova;
            
            
               določitev najmanjših referenčnih velikosti ohranjanja.
            
            
               V zvezi s tem sta Bolgarija in Romunija Evropski komisiji predložili predlog za triletni načrt za zavržke za ribolov na romba v Črnem morju (zemljepisno podobmočje GFCM 29).
            
            
            
               2.POSVETOVANJA PRED SPREJETJEM AKTA
            
            
               Skupno priporočilo za načrt za zavržke za ribolov na romba v Črnem morju (zemljepisno podobmočje GFCM 29).
            
            
               Bolgarija in Romunija sta za namen izvajanja obveznosti iztovarjanja na regionalni ravni v vodah Črnega morja 30. junija 2016 službam Evropske komisije predložili skupno priporočilo kot podlago za načrt za zavržke.
            
            
               V skladu s členom 18 Uredbe (EU) št. 1380/2013 predlagani delegirani akt Komisije temelji na tem skupnem priporočilu, ki so ga pripravile in predložile države članice z neposrednim upravljalnim interesom pri lovu na romba v vodah Črnega morja.
            
            
               Skupno priporočilo vključuje naslednje elemente:
            
            
               ribolov, ki ga zajema načrt za zavržke;
            
            
               izjemo v zvezi z visoko stopnjo preživetja, ki velja za obveznost iztovarjanja za ribolov na romba (Psetta maxima) s pridnenimi zabodnimi mrežami;
            
         
         
            
               izjemo za ulov rib, ki so jih poškodovali plenilci;
            
            
               spremljevalne ukrepe glede evidentiranja celotnega ulova (iztovarjanje in zavržki) romba.
            
            
               Elemente tega skupnega priporočila, ki sta ga predložili Bolgarija in Romunija v zvezi z uporabo obveznosti iztovarjanja za romba v Črnem morju, je ocenil Znanstveni, tehnični in gospodarski odbor za ribištvo (v nadaljnjem besedilu: STECF) na plenarnem zasedanju od 4. do 8. julija 2016
                  2
               .
            
            
               V sklepih odbora STECF je navedeno, da je skupno priporočilo vsebovalo utemeljene argumente v zvezi z visoko stopnjo preživetja zavrženih vrst. Glede na navedeno je primerno določiti izjemo v zvezi z visoko stopnjo preživetja. Kljub temu morajo države članice z neposrednim upravljalnim interesom na tem območju izvesti dodatne študije.
            
            
               Kar zadeva izjemo v zvezi z visoko stopnjo preživetja za romba, ujetega s pridnenimi zabodnimi mrežami, bi države članice morale zbrati dodatne znanstvene argumente o tej posebni izjemi. Predložene podatke bo odbor STECF po enem letu ocenil, da se potrdi uporaba izjeme. Uredba posebej za izjemo v zvezi z visoko stopnjo preživetja za romba, ujetega s pridnenimi zabodnimi mrežami, določa, da bi izjema veljala le za leto 2017.
            
            
               Na podlagi teh elementov je načrt za zavržke za ribolov na romba v Črnem morju mogoče šteti kot prvi korak proti postopni odpravi zavržkov za ves ribolov v Uniji z uvedbo obveznosti iztovarjanja za ulov vrst, za katere veljajo omejitve ulova.
            
            
               3.PRAVNI ELEMENTI DELEGIRANEGA AKTA
            
            
               Povzetek predlaganih ukrepov
            
            
               Glavni pravni ukrep je sprejetje ukrepov, ki bi olajšali izvajanje obveznosti iztovarjanja.
            
            
               Uredba določa vrste rib in ribolova, za katere bi veljali posebni ukrepi, kot je izjema glede visoke stopnje preživetja.
            
            
               Pravna podlaga
            
            
               Člen 15(1)(d), člen 15(6) in člen 18(1) in (3) Uredbe (EU) št. 1380/2013 ter člena 15a in 29a Uredbe (ES) št. 1967/2006.
            
            
               Načelo subsidiarnosti
            
            
               Predlog je v izključni pristojnosti Evropske unije.
            
            
               Načelo sorazmernosti
            
            
               Predlog spada na področje uporabe delegiranih pooblastil, ki so bila na Komisijo prenesena s členom 15(6) Uredbe (EU) št. 1380/2013, ter ne presega tega, kar je potrebno za doseganje cilja navedene določbe.
            
            
               Izbira instrumenta
            
            
               Predlagani instrument: delegirana uredba Komisije.
            
            
               Druga sredstva ne bi bila ustrezna iz naslednjega razloga: na Komisijo je bilo preneseno pooblastilo za sprejetje načrta za zavržke z delegiranimi akti. Državi članici, ki imata neposreden upravljalni interes, sta predložili skupno priporočilo. Ukrepi iz skupnih priporočil, ki so vključeni v ta predlog, temeljijo na najboljšem razpoložljivem znanstvenem mnenju ter izpolnjujejo vse ustrezne zahteve iz člena 18(5) Uredbe (EU) št. 1380/2013.
            
            
               DELEGIRANA UREDBA KOMISIJE (EU) …/…
            
         
         
            
               z dne 20.10.2016
            
            
               o načrtu za zavržke za ribolov na romba v Črnem morju
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES
                  3
                in zlasti člena 15(6) Uredbe,
            
            
               ob upoštevanju naslednjega:
            
            
               (1)Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova.
            
            
               (2)S členom 15(6) Uredbe (EU) št. 1380/2013 se na Komisijo prenese pooblastilo, da na podlagi skupnih priporočil, ki jih države članice pripravijo po posvetu z zadevnimi svetovalnimi sveti, z delegiranimi akti sprejme načrte za zavržke, ki lahko trajajo največ tri leta.
            
            
               (3)Bolgarija in Romunija imata neposreden upravljalni interes pri ribolovu na romba v Črnem morju. Navedeni državi članici sta 30. junija 2016 Komisiji predložili skupno priporočilo za načrt za zavržke za ribolov na romba v Črnem morju, pri čemer sta upoštevali mnenje sektorja. Pridobljen je bil znanstveni prispevek zadevnih znanstvenih organov. V skladu s členom 18(3) Uredbe (EU) št. 1380/2013 bi bilo treba v to uredbo vključiti le tiste ukrepe iz skupnega priporočila, ki so skladni s členom 15(6) navedene uredbe.
            
            
               (4)Glede Črnega morja člen 15 Uredbe (EU) št. 1380/2013 določa obveznost iztovarjanja za celoten ulov vrst, za katere veljajo omejitve ulova. V skladu s členom 15(1)(d) Uredbe (EU) št. 1380/2013 se mora obveznost iztovarjanja uporabljati za vrste, ki opredeljujejo ribištvo, najpozneje od 1. januarja 2017. Romb je ena od navedenih vrst.
            
            
               (5)Skupno priporočilo predlaga za romba v Črnem morju izvzetje iz obveznosti iztovarjanja, saj znanstveni dokazi pričajo o visokih stopnjah preživetja. Na podlagi znanstvenih dokazov iz skupnega priporočila, ki jih je pregledal Znanstveni, tehnični in gospodarski odbor za ribištvo (STECF)
                  4
               , bi bilo treba v to uredbo za eno leto vključiti izjemo v zvezi z visoko stopnjo preživetja, dovoljeno v skladu s členom 15(4)(b) Uredbe (EU) št. 1380/2013. Zadevni državi članici morata Komisiji predložiti ustrezne podatke, ki bodo odboru STECF omogočili, da v celoti oceni utemeljitve zadevne izjeme za romba, ujetega s pridnenimi zabodnimi mrežami, Komisija pa bo lahko navedeno izjemo pregledala.
            
            
               (6)Da se zagotovi ustrezen nadzor, bi bilo treba določiti posebne zahteve za državi članici glede priprave seznama plovil, ki jih zajema ta uredba.
            
            
               (7)Ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, zato bi morala ta uredba začeti veljati takoj po objavi. Glede na skupno priporočilo in ob upoštevanju časovnega okvira iz člena 15(1) Uredbe (EU) št. 1380/2013 bi bilo treba to uredbo uporabljati od 1. januarja 2017 –
            
            
               SPREJELA NASLEDNJO UREDBO:
            
            
               Člen 1
               Izvajanje obveznosti iztovarjanja
            
            
               Obveznost iztovarjanja iz člena 15(1) Uredbe (EU) št. 1380/2013 se uporablja v Črnem morju za ribolov na romba (Psetta maxima), ujetega s pridnenimi zabodnimi mrežami (koda orodja
                  5
                GNS).
            
            
               Člen 2
               Opredelitev pojmov
            
            
               V tej uredbi „Črno morje“ pomeni morske vode v geografskem podobmočju 29 Generalne komisije za ribištvo v Sredozemlju (GFCM), kakor je opredeljeno v Prilogi I k Uredbi (EU) št. 1343/2011 Evropskega parlamenta in Sveta
                  6
               .
            
            
               Člen 3
               Izjema v zvezi z visoko stopnjo preživetja
            
            
               1.
                     Izjema od obveznosti iztovarjanja iz člena 15(4)(b) Uredbe (EU) št. 1380/2013 za vrste, za katere znanstveni dokazi pričajo o visokih stopnjah preživetja, se leta 2017 uporablja za romba (Psetta maxima), ujetega s pridnenimi zabodnimi mrežami (GNS) v Črnem morju.
            
         
         
            
               2.
                     Romba (Psetta maxima), ulovljenega v primerih iz odstavka 1, je treba takoj spustiti nazaj v morje na območju, kjer je bil ulovljen. 
            
            
               3.
                     Do 1. maja 2017 državi članici z neposrednim upravljalnim interesom pri ribolovu na romba v Črnem morju Komisiji predložita dodatne podatke o zavržkih, ki niso bili vključeni v skupnem priporočilu z dne 4. julija 2016, in vse druge morebitne relevantne znanstvene podatke, ki podpirajo izjemo iz odstavka 1. Znanstveni, tehnični in gospodarski odbor za ribištvo (STECF) navedene podatke iz odstavka 3 oceni najpozneje do julija 2017.
            
            
               Člen 4
               Seznam plovil
            
            
               1.
                     Zadevni državi članici določita plovila, za katera velja obveznost iztovarjanja za ribolov na romba (Psetta maxima), ujetega s pridnenimi zabodnimi mrežami (GNS).
            
            
               2.
                     Zadevni državi članici do 31. decembra 2016 Komisiji in drugim državam članicam prek varnega spletišča Unije za nadzor ribištva predložita seznam vseh plovil za ribolov na romba. Seznam je treba redno posodabljati.
            
            
               Člen 5
               Začetek veljavnosti in uporaba
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od 1. januarja 2017 do 31. decembra 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 20.10.2016
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES. 
                  UL L 354, 28.12.2013, str. 22–61
                  .
               
               
                  
                     (2)
                  
                        Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-16–10). 2016. Urad za publikacije Evropske unije, Luxembourg, EUR XXXX EN, JRC XXXX, XXX str. Na voljo 
                  tukaj
                  .
               
               
                  
                     (3)
                  
                        UL L 354, 28.12.2013, str. 22.
               
               
                  
                     (4)
                  
                        Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-16–10). 2016. Urad za publikacije Evropske unije, Luxembourg, EUR XXXX EN, JRC XXXX, XXX str. Na voljo 
                  tukaj
                  .
               
               
                  
                     (5)
                  
                        Kode orodja, ki se uporabljajo v tej uredbi, ustrezajo kodam iz Priloge XI k Izvedbeni uredbi Komisije (EU) št. 404/2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike. Za plovila, katerih dolžina čez vse (LOA) je manj kot 10 metrov, kode orodja, uporabljene v tej uredbi, ustrezajo kodam iz klasifikacije orodja FAO.
               
               
                  
                     (6)
                  
                        Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (
                  UL L 347, 30.12.2011, str. 44)
                  .